
HENKILÖKOHTAISEN AVUN TOIMINTAOHJE

Kaakkois-Suomen kuntien (Eksote, Imatra, Hamina, Kaakon kaksikko, Kotka, Kouvola ja Pyhtää) henkilökohtaisen avun toimintaohje on hallinnollinen ohje siitä, miten alueella toteutetaan vammaispalvelulain mukaista henkilökohtaista apua.

1. JÄRJESTÄMISVELVOLLISUUS
Henkilökohtainen apu tuli vaikeavammaiselle subjektiiviseksi oikeudeksi 1.9.2009 alkaen. Jos henkilö katsotaan laissa tarkoitetulla tavalla vaikeavammaiseksi, hänelle on myönnettävä henkilökohtaista apua kunnan määrärahoista riippumatta. Kunnalla ei kuitenkaan ole erityistä velvollisuutta henkilökohtaisen avun järjestämiseen, jos vaikeavammaisen henkilön riittävää huolenpitoa ei voida turvata avohuollon toimenpitein. 

2. HENKILÖKOHTAISEN AVUN SISÄLTÖ JA MÄÄRÄ
Henkilökohtaisella avulla tarkoitetaan vammaispalvelulaissa vaikeavammaisen henkilön välttämätöntä avustamista kotona ja kodin ulkopuolella: 
1) päivittäisissä toimissa

2) työssä ja opiskelussa 

3) harrastuksissa

4) yhteiskunnallisessa osallistumisessa tai 

5) sosiaalisen vuorovaikutuksen ylläpitämisessä. 
Päivittäisiä toimia, työtä ja opiskelua varten apua on järjestettävä siinä laajuudessa kuin vaikeavammainen henkilö sitä tarvitsee.  Harrastuksiin, yhteiskunnalliseen osallistumiseen ja sosiaalisen vuorovaikutuksen ylläpitämiseen on myönnettävä 1.1.2011 alkaen vähintään 30 h/kk. Tuntimäärä voi olla pienempi, mikäli se riittää turvaamaan vaikeavammaisen henkilön välttämättömän avuntarpeen. 

Avun määrää määriteltäessä on ensin arvioitava yksilöllisesti, missä asioissa vaikeavammainen henkilö välttämättä tarvitsee apua ja sen jälkeen arvioitava, miten suuri tuntimäärä kattaa tarpeen. Henkilökohtaisen avun tarkoitus on auttaa vaikeavammaista henkilöä toteuttamaan omia valintojaan edellä mainittuja toimia suorittaessaan ja elämään itsenäistä elämää. 
3. TOISSIJAISUUS
Kunnan on huolehdittava siitä, että kunnan yleiset palvelut soveltuvat myös vammaisille henkilöille. Palvelujen saanti pyritään turvaamaan ensisijaisesti yleislainsäädännöllä. Vammaispalvelulain mukaisia palveluja ja tukitoimia järjestetään, jos vammainen henkilö ei saa riittäviä ja hänelle sopivia palveluja ja tukitoimia muun lain nojalla. Kehitysvammalaki on toissijainen vammaispalvelulakiin nähden. Kehitysvammaiselle henkilölle järjestetään hänen vammaisuutensa edellyttämiä palveluja ja tukitoimia ensisijaisesti vammaispalvelulain nojalla siltä osin kuin ne ovat hänen palvelutarpeeseensa nähden riittäviä ja sopivia sekä muutoinkin hänen etunsa mukaisia. 
4. JÄRJESTÄMISTAVAT

Henkilökohtaista apua voidaan järjestää kolmella eri tavalla. Henkilökohtaisen avun järjestämistavoista päätettäessä ja henkilökohtaista apua järjestettäessä on otettava huomioon vaikeavammaisen henkilön oma mielipide ja toivomukset sekä palvelusuunnitelmassa määritelty yksilöllinen avun tarve ja elämäntilanne kokonaisuudessaan. Kunnalla ei kuitenkaan ole velvollisuutta järjestää henkilökohtaista apua kaikkien kolmen vaihtoehdon mukaisesti.
Kunta voi järjestää henkilökohtaista apua: 
1) korvaamalla vaikeavammaiselle henkilölle henkilökohtaisen avustajan palkkaamisesta aiheutuvat kustannukset työnantajan maksettaviksi kuuluvine lakisääteisine maksuineen ja korvauksineen sekä muut kohtuulliset avustajasta aiheutuvat välttämättömät kulut. (= työnantajamalli)
2) antamalla vaikeavammaiselle henkilölle avustajapalveluiden hankkimista varten palvelusetelin, jonka arvo on kohtuullinen.
3) hankkimalla vaikeavammaiselle henkilölle avustajapalveluita julkiselta tai yksityiseltä palvelujen tuottajalta tai järjestämällä palvelun itse taikka sopimuksin yhdessä muun kunnan tai muiden kuntien kanssa. 
Järjestämistapoja on mahdollista käyttää rinnakkain esimerkiksi niin, että vaikeavammainen toimii avustajan työnantajana (1. vaihtoehto) ja hän saa kunnalta lisäksi sijaisuuksien hoitamista varten palvelusetelin. 
5. MYÖNTÄMISEN PERUSTEET 
Henkilökohtaisen avun myöntäminen kaikissa muodoissaan edellyttää vaikeavammaisuutta. Henkilökohtaista apua järjestettäessä vaikeavammaisena pidetään henkilöä, joka tarvitsee pitkäaikaisen tai etenevän vamman tai sairauden johdosta välttämättä ja toistuvasti toisen henkilön apua suoriutuakseen 1 momentissa tarkoitetuista toiminnoista eikä avun tarve johdu pääasiassa ikääntymiseen liittyvistä sairauksista ja toimintarajoitteista. 

Järjestelmän tarkoituksena on välttämättömän avun turvaaminen sitä kaikkein eniten tarvitseville. Henkilökohtaista apua voidaan myöntää, mikäli henkilön tarvitsema apu voidaan järjestää avohuollon toimenpitein eikä henkilö ole jatkuvan laitoshoidon tarpeessa. Avuntarve voi kuitenkin olla jatkuvaa, vuorokauden eri aikoihin ajoittuvaa tai muutoin erityisen runsasta.    

Henkilökohtaisen avun myöntäminen ei perustu tiettyyn diagnoosiin, vaan päätökset tehdään aina yksilöharkinnan perusteella. Päätöksen siitä, onko hakija lain tarkoittamalla tavalla vaikeavammainen, tekee vammaispalvelun työntekijä. Hakijan on toimitettava päätöstä varten tarvittavat lääkärin ja muiden asiantuntijoiden lausunnot ja selvitykset.   
Henkilökohtainen apu ei edellytä täydellisiä kognitiivisia tai kommunikaatiokykyjä. Jos asiakas ei vamman tai sairauden takia pysty itse ilmiasemaan mielipidettään, sitä on selvitettävä yhteistyössä hänen laillisen edustajansa tai muun läheisen henkilön kanssa tai käyttämällä erilaisia kommunikaatiomenetelmiä, apuvälineitä tai tulkkipalvelua. 

Henkilökohtaisen avun myöntäminen edellyttää, että: 

· avun tarve on pitkäaikainen = yleensä yli vuoden kestävä
· avun tarve on välttämätöntä 

· toiminta ei onnistu lainkaan itsenäisesti tai siitä suoriutuminen vie kohtuuttomasti aikaa ja sen tekeminen aiheuttaa vaaraa tai haittaa henkilölle itselleen tai muille 
· henkilökohtainen apu mahdollistaa tavanomaisen elämän eli elämisen siten kuin ihmiset yhteiskunnassamme elävät ja toimivat
· avun tarve on toistuvaa, vaikka se olisi määrältään vähäistä 

· vaikeavammaisella henkilöllä on voimavaroja määritellä avun sisältö ja toteutustapa 
· henkilö kykenee toimimaan työnantajana tai työnjohtajana

· avun tarve ei perustu pääosin hoivaan, hoitoon ja valvontaan (esim. lapsen iltapäivävalvonta, sairaanhoito), koska tällöin henkilön palvelutarve tulee turvata muilla palveluilla

Erityistilanteita: 

Henkilökohtainen apu asumispalveluyksikössä: 

Asumispalveluyksikössä olevan henkilön avun tarve päivittäisissä toiminnoissa turvataan ensisijaisesti yksikön henkilökunnan avulla. Asumispalveluyksiköltä edellytetään riittävää henkilöstömitoitusta vastaamaan asukkaiden avun tarvetta. Henkilökohtainen apu voi tulla kyseeseen harrastuksissa, yhteiskunnallisessa osallistumisessa ja sosiaalisen vuorovaikutuksen ylläpitämisessä. 
Henkilökohtaisen avun suhde omaishoitoon: 

Henkilökohtaisena avustajana ei voi toimia vaikeavammaisen henkilön omainen tai muu läheinen henkilö, ellei sitä erityisen painavasta syystä ole pidettävä vaikeavammaisen henkilön edun mukaisena. Tällainen syy voi olla esimerkiksi avustettavan vamman tai sairauden laatu, vaikeus saada avustajaa tai avuntarpeen äkillisyys. Läheisellä henkilöllä tarkoitetaan puolisoa, lasta, vanhempaa, isovanhempaa tai elämänkumppania. Lähtökohtana on se, että läheisen henkilön tulisi toimia omaishoitajana eikä henkilökohtaisena avustajana.    
Omaishoitajan vapaapäivät järjestetään omaishoidosta säädetyn lain perusteella. Henkilökohtaista apua ei tähän tarkoitukseen myönnetä. 

Ikääntyneet: 

Henkilökohtainen apu ei tule kysymykseen silloin, kun toimintakyvyn aleneminen ja avun tarve johtuvat pääasiassa ikääntymiseen liittyvistä sairauksista ja muutoksista. Arvioinnin tukena voidaan käyttää lääkärin tai muun terveydenhuollon asiantuntijan lausuntoja. Ikääntyneellä vaikeavammaisella henkilöllä tulee olla voimavaroja määritellä avun sisältö ja toteutustapa ja henkilökohtaisen avun tulee tukea häntä toteuttamaan omia elämänvalintojaan. Henkilökohtainen apu ei tule kysymykseen, jos avun tarpeen määrittely perustuu pelkästään toisen henkilön, esimerkiksi omaisen, näkemyksiin. Vanhuksen hoidon, hoivan ja valvonnan tarpeisiin ei vastata henkilökohtaisella avulla. 
Lapset ja nuoret: 

Vanhemmilla on ensisijainen vastuu lapsensa, myös vammaisen lapsen, hoidosta ja kasvatuksesta (lastensuojelulaki 2§). Palvelua myönnettäessä tulee arvioida lainsäädännössä ensisijaisten palvelujen sopivuus ja riittävyys (mm. päivähoito, iltapäivähoito, kotihoito). Koska henkilökohtaisen avun käyttö edellyttää avustettavan kykyä tehdä itsenäisiä valintoja ja määritellä avun sisältö ja toteutustavat, aivan pienen lapsen kohdalla henkilökohtainen apu ei tule kyseeseen. Henkilökohtainen apu tulee kyseeseen silloin, kun lapsi tai nuori ei ole vanhempiensa välittömän ja jatkuvan valvonnan tarpeessa ja kykenee tekemään omaa elämäänsä koskevia valintoja. Keskeistä arvioinnissa on verrata vaikeavammaista lasta samanikäiseen terveeseen lapseen. Hoivan, hoidon ja valvonnan tarpeisiin ei myönnetä henkilökohtaista apua. 

Kehitysvammaiset: 
Myös kehitysvammaisen, joka saa henkilökohtaista apua, tulee olla vaikeavammainen. 
Asumispalveluyksikössä olevan kehitysvammaisen avun tarve päivittäisissä toiminnoissa turvataan ensisijaisesti yksikön henkilökunnan avulla. Hoivan ja valvonnan tarpeisiin vastataan muiden palvelujen kuin henkilökohtaisen avun avulla. Henkilökohtainen apu ei tule myöskään kysymykseen, jos avun tarpeen määrittelee pääasiassa joku toinen henkilö esim. omainen tai asumispalveluhenkilöstö. Avustettavan on kyettävä toimimaan työnjohtajana.  
6. PALVELUTARPEEN SELVITTÄMINEN JA PALVELUSUUNNITELMA

Palvelutarpeen selvittäminen on aloitettava viimeistään seitsemäntenä arkipäivänä sen jälkeen, kun vammainen henkilö taikka hänen laillinen edustajansa tai omaisensa, muu henkilö tai viranomainen on ottanut yhteyttä sosiaalipalveluista vastaavaan kunnan viranomaiseen palvelujen saamiseksi. Laskettaessa em. määräaikaa ei yhteydenottopäivää oteta huomioon. Arkipäivänä ei myöskään pidetä pyhäpäivää eikä arkilauantaita. Kiireellisissä tapauksissa sosiaalipalvelujen tarve on arvioitava viipymättä. 
Palvelutarpeen selvittämisen tulee tapahtua kotikäynnillä tai muutoin asiakkaan henkilökohtaisella tapaamisella. Tarvittaessa voidaan hyödyntää vammaisten henkilöiden toimintakyvyn arviointiin tarkoitettuja menetelmiä. Palvelutarpeen selvittämisen jälkeen jatketaan joko palvelusuunnitelman tekemiseen tai todetaan, ettei asiakkaan palvelutarpeisiin voida vastata vammaispalveluilla. 
Palvelusuunnitelma on suunnitelma niistä palveluista ja tukitoimista, joita vammainen henkilö tarvitsee selviytyäkseen jokapäiväisestä elämästä. Varsinkin henkilökohtainen apu –palvelun kohdalla palvelusuunnitelman laatiminen liitetään kiinteästi palvelun myöntämisprosessiin. Henkilökohtaisen avun järjestämistavoista päätettäessä ja henkilökohtaista apua järjestettäessä kunnan on otettava huomioon vaikeavammaisen henkilön oma mielipide ja toivomukset sekä palvelusuunnitelmassa määritelty yksilöllinen avun tarve ja elämäntilanne kokonaisuudessaan. Palvelusuunnitelmaan tulee kirjata asiakkaan näkemys yksilöllisistä avun tarpeistaan. 
Laadittaessa palvelusuunnitelmaa tavoitteena on kunnan ja asiakkaan yhteinen näkemys asiakkaan toimintakyvystä, tarvittavista palveluista ja niiden toteutuksesta. Mahdolliset näkemyserot esimerkiksi järjestämistavasta tai henkilökohtaisen avun tuntimääristä tulee kirjata palvelusuunnitelmaan. Lähtökohtana pidetään sitä, ettei palvelusuunnitelmaan kirjattuja seikkoja ilman perusteltua syytä sivuuteta päätöksenteossa. Vaikka palvelusuunnitelma vaikuttaa viranhaltijan päätöksentekoon, palvelusuunnitelma ei kuitenkaan ole päätös. Asiakkaan, joka hakee palvelusuunnitelmasta poikkeavaa järjestämistapaa tai tuntimäärää, on perusteltava hakemuksensa hyvin.    
Palvelusuunnitelma tarkistetaan pääsääntöisesti 2-3 vuoden välein tai muutoin palvelutarpeen muuttuessa. Palvelutarpeen muuttuessa avustamisesta hoivaan, hoitoon ja huolenpitoon tulee henkilökohtaisen apu korvata muilla palveluilla. 
7.  HAKUMENETTELY
Henkilökohtaista apua haetaan kirjallisella tai suullisella hakemuksella. 

Hakulomakkeita saa vammaispalvelutoimistosta. 

osoite

netistä
Tiedusteluihin vastaa…
Hakulomake palautetaan….

Hakemukseen tulee liittää mahdollisimman tuore lääkärinlausunto ja mahdolliset muut asiaa koskevat asiantuntijalausunnot, joihin asiakas haluaa vedota. Liitteitä ei tarvita, mikäli tiedot ovat päätöksentekijän käytettävissä eikä niissä ole tapahtunut muutoksia. 
8. PÄÄTÖKSENTEKO
Vammaispalveluista vastaava työntekijä tekee päätöksen henkilökohtaisesta avusta. Päätös tehdään yleensä toistaiseksi. 

Päätös on tehtävä ilman aiheetonta viivytystä ja viimeistään kolmen kuukauden kuluessa siitä, kun asiakas tai hänen edustajansa on esittänyt henkilökohtaista apua koskevan hakemuksen. Pidempi käsittelyaika on mahdollinen, jos asian selvittäminen vaatii erityisestä syystä pidemmän käsittelyajan. 
Päätöksessä mainitaan henkilökohtaisen avun tuntimäärä ja järjestämistapa. Päätöksen perusteluissa kerrotaan, mitkä seikat ja selvitykset ovat vaikuttaneet ratkaisuun sekä mainitaan sovelletut säännökset. Palvelusuunnitelmasta poikkeava päätös on perusteltava. 
9. AVUSTAJAN HANKKIMINEN, PALKKAAMINEN JA TYÖNANTAJAN PEREHDYTTÄMINEN
Henkilökohtaisen avun päätös lähetetään asiakkaalle tiedoksi. Sen mukana asiakkaalle lähetetään myös henkilökohtaisen avun keskuksen Henkan esite. Työnantajaa kehotetaan ottamaan päätöksen saatuaan yhteyttä Henkkaan työnantajuuteen perehdyttämistä varten. Henkka auttaa myös avustajan hankkimisessa ja työnantajavelvoitteiden hoitamisessa. 
Avustajan hankkiminen ja palkkaaminen eri järjestämistavoissa: 


1. Henkilökohtainen avustaja

Vaikeavammainen henkilö hankkii ja palkkaa itse avustajan ja tekee kirjallisen työsopimuksen (malli liitteenä) ennen työsuhteen alkamista. Hän toimii työnantajana ja kunta korvaa hänelle avustajan palkkaamisesta aiheutuvat kulut (kts. kohta 10). Avustettava vastaa työnantajavelvoitteista (mm. työsopimus, lakisääteiset työnantajamaksut ja vakuutukset, työterveyshuolto) ja hankkii itse sijaisen. Sijaisen hankkimisesta ostopalveluna sovitaan kunnan kanssa erikseen. Työnantaja saa apua avustajan rekrytointiin ja työnantajana toimimiseen henkilökohtaisen avun keskukselta sekä palkkahallintoon tilitoimistolta. Nämä palvelut ovat kunnan korvattavia ja siten asiakkaalle maksuttomia. 
Mikäli avustettava on alaikäinen tai ei muutoin pysty huolehtimaan itse työnantajavelvoitteista, niistä voi erityistapauksissa huolehtia esimerkiksi alaikäisen lapsen vanhemmat, omainen tai edunvalvoja. Vaikka työnantajavelvoitteista huolehtisi joku muu kuin avustettava, avustettavan tulee kuitenkin pystyä toimimaan työnjohtajana. Henkilökohtainen avustaja ei ole työsuhteessa kuntaan eikä henkilökohtaisen avun keskukseen. 
2. Palveluseteli

Kaakkois-Suomen kunnissa ei vielä ole käytössä palveluseteliä henkilökohtaiseen apuun. Asiaa valmistellaan parhaillaan. 
3. Kunnan oma tai ostopalvelu
Osa Kaakkois-Suomen kunnista järjestää henkilökohtaista apua itse tai ostopalveluna. Kunta tai yksityinen palveluntuottaja vastaa tällöin työnantajavelvoitteista.  Vaikeavammainen henkilö toimii työnjohtajana eli määrittelee, missä asioissa ja milloin häntä avustetaan.
10. KORVAUKSEN MÄÄRÄ JA MAKSATUS  
Korvaus henkilökohtaisesta avustajasta maksetaan siitä lukien, kun avustajan ja työnantajan välinen työsuhde alkaa ja siihen saakka, kun työsuhde päättyy. 

10.1 Työaika
Avustajan työaika on enintään 40 h viikossa, enintään kahdeksan tuntia päivässä (Henkilökohtaisia avustajia koskeva valtakunnallinen työehtosopimus 5§ & työaikalaki 6§), ellei ennen avustaja-alan työehtosopimuksen voimaan astumista ole sovittu tätä lyhyemmästä (esim. KVTES:iin perustuvasta) työajasta. 
Työnantajana toimiva vammainen henkilö voi myönnetyn henkilökohtaisen avun tuntimäärän puitteissa palkata useamman kuin yhden avustajan, mikäli käytännön toimet sitä vaativat. 
10.2 Työehtosopimusten noudattaminen 

Henkilökohtaisia avustajia koskeva valtakunnallinen työehtosopimus astui voimaan 1.12.2010 ja on voimassa 30.4.2012 asti. Työehtosopimukseen tulee lisäyksenä palkkapöytäkirja, joka tulee voimaan 1.5.2011 alkaen, mikäli sopijaosapuolet pääsevät asiasta sopimukseen. Työehtosopimusta noudatetaan Heta - Henkilökohtaisten avustajien Työnantajien Liitto ry:n jäsenenä olevien vammaisten henkilöiden henkilökohtaisiin avustajiin, joiden palkkaamisesta aiheutuviin kustannuksiin vammainen henkilö saa vammaispalvelulain perusteella korvausta ja työsopimus on tehty avustajan ja vammaisen henkilön tai tämän edustajan välillä. Työehtosopimusta ei sovelleta palveluasumisyksiköiden palveluksessa oleviin eikä kunnan palveluksessa oleviin avustajiin. Työehtosopimusta ei noudateta myöskään niihin työsuhteisiin, joihin sovelletaan Yksityisten sosiaalipalvelualan työehtosopimusta, Palvelulaitosten työnantajayhdistyksen (PTY) työehtosopimusta tai Kunnallista yleistä virka- ja työehtosopimusta. 
Avustajien työnantajat voivat halutessaan liittyä Heta-liittoon. Vain Heta-liittoon järjestäytynyt työnantaja voi mm. käyttää työehtosopimuksen mukaisia työajan joustoja ja käyttää hyväkseen liiton palveluja mm. työsuhteeseen liittyvissä ristiriitatilanteissa. Lisäksi työnantaja voi teettää työehtosopimuksen perusteella yötyötä ilman työsuojelupiirin erillistä lupaa. Myös työntekijät saavat korvauksia lauantai-, ilta- ja yötyöstä sekä lomarahan. 
Heta-liiton jäsenmaksu ei kuulu kuntien korvattaviin kustannuksiin.
Heta-liittoon kuuluvien työnantajien kohdalla noudatetaan 1.12.2010 alkaen henkilökohtaisia avustajia koskevaa työehtosopimusta. Muissa työsuhteissa noudatetaan 30.4.2011 asti kunnassa ollutta käytäntöä joko työaika-, työsopimus- ja vuosilomalakia tai KVTES:iä. 
Huom! Työehtosopimuksella ei huononneta työntekijän voimassaolevaan työsuhteeseen perustuvia etuja.

Siten KVTES:n mukaisia korvauksia noudatetaan edelleen niissä työsuhteissa, joihin kyseistä työehtosopimusta on sovellettu ennen avustaja-alan työehtosopimuksen voimaan astumista. Uusissa työsuhteissa ei enää oteta käyttöön 1.5.2011 jälkeen KVTES:in mukaisia korvauksia, vaan noudatetaan henkilökohtaisia avustajia koskevaa työehtosopimusta. 
10.3 Palkka
Työnantajana toimivalle vaikeavammaiselle henkilölle korvataan henkilökohtaisen avun päätöksen mukaisesti ja palvelusuunnitelmaan perustuen avustajan palkkauksesta aiheutuva korvaus, joka määräytyy kunnassa olemassa olevan soveltamiskäytännön mukaisesti 30.4.2011 asti ja 1.5.2011 alkaen Henkilökohtaisia avustajia koskevan valtakunnallisen työehtosopimuksen mukaisesti.
Henkilökohtaisia avustajia koskevaa työehtosopimusta ja siihen liittyvää palkkausjärjestelmää noudatetaan 1.5.2011 jälkeen kaikissa avustajien ja työnantajien välisissä työsuhteissa riippumatta siitä, kuuluuko työnantaja Heta-liittoon. Tällä vähennetään avustajien ja työnantajien välistä epätasa-arvoa sekä lisätään alan houkuttelevuutta. 
Huom! Jos työntekijä nauttii parempaa palkkaa aiemman työsopimuksensa perusteella, työehtosopimuksella ei huononneta työntekijän voimassaolevaan työsuhteeseen perustuvia etuja. 

Työnantajalla on mahdollisuus solmimansa työsopimuksen perusteella suorittaa työntekijälleen suurempaa palkkaa kuin tässä ohjeessa määritellyt korvaukset kattavat. Kunta ei kuitenkaan korvaa ylimenevää osaa vaikeavammaiselle henkilölle. 
10.4 Muut avustajan palkkaamisesta aiheutuvat korvaukset

Työnantajana toimivalle vaikeavammaiselle henkilölle korvataan henkilökohtaisen avun päätöksen mukaisesti ja palvelusuunnitelmaan perustuen seuraavat kustannukset: 
· työnantajavelvoitteisiin kuuluvat vakuutusmaksut:  
· avustajan työeläke-, työtapaturma- ja työttömyysvakuutus
· ryhmähenkivakuutus (HA-TES:n 16 § perusteella)
· sosiaaliturvamaksu (yksityisen työnantajan sotu-maksun mukaisena)
· lakisääteisestä (Kela 1) työterveyshuollosta perittävä maksu siltä osin kuin se ylittää Kelan työterveyshuollosta työnantajalle korvaaman osuuden
· palvelusuunnitelmaan perustuvasta välttämättömästä: 
· lauantaina klo 6 -18 tehdystä työstä maksetaan korvauksena 20 % korottamattomasta tuntipalkasta (HA-TES 9 § mukaan korvataan, työaikalain mukaan ei korvata) 
· iltaisin klo 18 - 23 tehdystä työstä maksetaan korvauksena 15 % korottamattomasta tuntipalkasta (HA-TES 9 § mukaan korvataan, työaikalain mukaan ei korvata)
· öisin klo 23 - 06 tehdystä työstä maksetaan korvauksena 30 % korottamattomasta tuntipalkasta (HA-TES 9 § mukaan korvataan, työaikalain mukaan ei korvata)
Huom! Työaikalain mukaan työnantaja ei saa teettää yötyötä ilman työsuojeluviranomaisen lupaa. HA-TES 9§ mahdollistaa yötyön teettämisen. 
· sunnuntaityöstä maksetaan 100 prosentilla korotettu palkka (HA-TES 9 § ja työaikalain 33 § mukaan korvataan)
· korvaukset lisätöistä: yksinkertainen tuntipalkka (HA-TES 8§ mukaan) tai työntekijän kanssa niin sovittaessa vapaana (kun noudatetaan työaikalain 22 §)
· ylityökorvaukset sovitaan erikseen vammaispalvelutoimiston kanssa ja korvataan harkinnan mukaan (HA-TES 8§ mukaan)

· arkipyhäkorvaus: muuksi päiväksi kuin lauantaiksi tai sunnuntaiksi sattuva vapunpäivä, itsenäisyyspäivä, jouluaatto, joulupäivä ja tapaninpäivä ovat ylimääräisiä palkallisia vapaapäiviä avustaja-alan työehtosopimuksen mukaan. Ylimääräiseen palkalliseen arkipyhävapaaseen ja arkipyhäkorvaukseen on oikeutettu työntekijä, jonka työsuhde kestää vähintään kaksi viikkoa. Jos yllämainittuja päiviä ei ole voitu antaa työntekijälle vapaaksi, maksetaan arkipyhäpäivänä tehdyiltä työtunneilta normaalin kuukausi- tai tuntipalkan lisäksi kaksinkertainen tuntipalkka, joka sisältää arkipyhäkorvauksen vapaapäivän menetyksestä sekä sunnuntaityökorvauksen.(HA-TES 5§, kohta 3)
Huom! HA-TES:iä ei sovelleta lisien osalta työnantajan perheenjäsenen työhön. Myöskään työaikalaki (605/1996, 2 §:n 6 –kohta) ei koske työnantajan perheenjäsenten tekemää työtä. Merkitystä ei ole sillä, asuuko perheenjäsen samassa vai eri taloudessa tai onko työsuhteessa muita ulkopuolisia työntekijöitä. Työsuhteessa ei siten synny oikeutta ylityö, sunnuntaityö tai muihinkaan työaikalain mukaisiin korvauksiin.  
· vuosilomapalkka (HA-TES 12 § tai vuosilomalaki 3. luku) 
· lomaraha (HA-TES 13 §, vuosilomalain mukaan ei korvata)

· sairausajan palkka (työsopimuslaki 55/2001, 11§) 

· sairastumispäivältä ja yhdeksältä seuraavalta arkipäivältä
· jos työsuhde on kestänyt alle kuukauden, sairausajan palkka on 50 % palkasta 

· avustajan on sairastuessaan esitettävä lääkärintodistus tai enintään kolmen päivän sairauspoissaolosta terveyden/sairaanhoitajan todistus
· sijaisen palkkakulut avustajan sairaus- ja vuosiloman ajalta
· avustajan palkka täydennyskoulutuspäiviltä esim. osallistuminen Henkilökohtaisen avun keskuksen järjestämiin koulutuksiin (HA-TES 15 §)
Työnantaja voi erillisellä hakemuksella saada korvausta myös muihin avustajan käytöstä aiheutuviin kuluihin esim.: 
· avustajan palkkahallinnon hoitamiseen liittyviin kuluihin (tilitoimistopalvelut) 
Eksote, Hamina, Imatra, Kotka, Kouvola, Miehikkälä, Pyhtää ja Virolahti ovat mukana avustajien palkkahallinnon yhteishankinnassa ja tilitoimistopalvelut tuottaa 1.1.2011 alkaen Econia Yrityspalvelut Oy. Avustajien työnantajat ohjataan siirtymään Econian asiakkaiksi. Econia laskuttaa kuntia tilitoimistopalvelujen käytöstä. 
· avustajan matka- ja majoituskuluihin, jos avustaja joutuu matkustamaan työnantajan mukana (HA-TES 11 §)
Huom! Matka- ja majoituskuluista sovitaan ennakkoon vammaispalvelutoimiston kanssa, jotta voidaan arvioida esim. kustannusten kohtuullisuus 
· muihin avustajasta aiheutuviin kohtuullisiin kuluihin esim. avustajan elokuvalippu, mikäli avustaja ei pääse ilmaiseksi 
Työnantajan kouluttautuminen, avustajan rekrytoinnin tukipalvelut ja täydennyskoulutus hoidetaan pääasiassa henkilökohtaisen avun keskuksen Henkan kautta. Työnantajan osallistuminen henkilökohtaisen avun keskuksen järjestämiin työnantajatapaamisiin ja koulutuksiin tulee ottaa huomioon henkilökohtaisen avun tuntimäärää arvioitaessa. Avustajien osallistuminen Henkan järjestämiin koulutuksiin katsotaan täydennyskoulutukseksi. Työnantaja ja työntekijä sopivat keskenään koulutuksiin osallistumisesta (HA-TES 15 §). 
Palkanlaskenta ja epäsäännöllisestä työajasta johtuvan korvauksen maksaminen perustuu laadittuun, työnantajan hyväksymään tuntilistaan. Tuntipalkkaisille työntekijöille palkka maksetaan kaksi kertaa kuukaudessa (työsopimuslaki 55/2001, 2. luku, 13§), elleivät työnantaja ja työntekijä ole työntekijän toiveesta sopineet kuukauden mittaisesta palkkakaudesta (jolloin palkka maksetaan kerran kuukaudessa). Palkkapäivät sovitaan Econia Yrityspalvelut Oy:n kanssa.   
Kaakkois-Suomen kunnat selvittävät avustajien vakuutusten keskittämismahdollisuutta sekä ryhtymistä sijaismaksajaksi. Toimintaohjetta täydennetään tältä osin heti, kun vakuutusten keskittäminen ja sijaismaksajuus ratkeaa. Siihen asti työnantajat ottavat työnantajavakuutukset itse omiin nimiinsä. 
11. Korvauksen maksun keskeyttäminen ja lakkauttaminen
11.1 avustajan sairastuessa
Palkka korvataan enintään sairastumista seuranneen yhdeksännen arkipäivän loppuun. Jos avustajan työsuhde on jatkunut alle kuukauden, korvataan sairausajan palkkana 50 % avustajan palkasta. (työsopimuslaki 55/2001, 2.luku, 11§). Sairastumispäivän ja sitä seuraavan yhdeksän arkipäivän jälkeen avustaja on oikeutettu sairausvakuutuslain mukaiseen päivärahaan, jonka hän itse hakee. 
11.2 Työnantajan joutuessa sairaala- ja laitoshoitoon
Työnantajan joutuessa äkillisesti sairaala- tai laitoshoitoon, avustaja lomautetaan ja hänelle maksetaan lomautuksen ilmoitusajalta palkkaa 14 vrk. 

Jos esim. kuntoutusjakso laitoksessa on ennalta tiedossa, avustaja lomautetaan ko. ajalle noudattaen 14 päivän ilmoitusaikaa (Huom. määräaikaisia ei saa lomauttaa).  Lomautuksen sijaan avustajan vuosiloma voidaan sopia tälle ajalle, jolloin avustaja saa loma-ajalta palkan. (työsopimuslaki 55/2001, 5. luku) 
11.3 Perhevapaat 
Avustajalla on oikeus työsopimuslain (4.luku) mukaisiin perhevapaisiin. Työsopimuslain (4.luku, 8§) mukaan avustajan perhevapaiden ajalta ei makseta palkkaa (esim. tilapäinen hoitovapaa lapsen hoidon järjestämiseksi). 

11.4 Työsuhteen irtisanominen
Toistaiseksi voimassa oleva työsuhde päättyy tuotannollisista ja taloudellisista syistä tapahtuvaan irtisanomiseen, kun vammainen henkilö ei enää tarvitse avustajaa. 
Irtisanomisaika on Henkilökohtaisia avustajia koskevan valtakunnallisen työehtosopimuksen mukaan yksi kuukausi. Mikäli työsuhde on kestänyt yli viisi vuotta, noudatetaan kahden kuukauden irtisanomisaikaa. Työsuhde katsotaan päättyneeksi kuukauden kuluttua työnantajan kuolemasta ja tältä ajalta maksetaan palkkaa (HA-TES 4§).  
Työsopimuslain mukaan irtisanomisaika on 14 vrk. Avustajalle maksetaan työsopimuslain (55/2001, 7.luku) mukaan palkkaa 14 vrk työnantajan kuoleman jälkeen. 
Työnantaja ei saa irtisanoa työsopimusta työntekijän raskauden johdosta eikä sillä perusteella, että hän käyttää oikeuttaan perhevapaaseen. Irtisanominen äitiys-, erityisäitiys-, isyys-, vanhempain- tai hoitovapaalla olevan työntekijän voi irtisanoa vain, jos työnantajan toiminta päättyy kokonaan.  (työsopimuslaki 55/2001, 7.luku, 9§). 
12. Maksuttomuus 

Henkilökohtainen apu on määritelty maksuttomaksi sosiaalipalveluksi, joten siitä ei saa koitua kustannuksia asiakkaalle. 

13. Ilmoitusvelvollisuus
Vaikeavammainen henkilö on velvollinen ilmoittamaan päätöksentekijälle olosuhteissaan tapahtuvista muutoksista, joilla on vaikutusta korvauksen maksamiseen.  

14. VOIMAANTULO 

Tämä toimintaohje astuu voimaan 1.1.2011. Toimintaohjetta tarkennetaan palkkauksen ja vakuutusten keskittämisen osalta 1.5.2011 mennessä. 

Lisätietoja henkilökohtaisesta avusta:    

Henkilökohtaisen avun keskus 


Ilse Klem
Kehittämissuunnittelija
Puh. 040 178 7308 

ilse.klem(at)socom.fi
Salpausselänkatu 40 A
45100 Kouvola   

Pirjo Herttuainen
Projektityöntekijä 
puh. 040 471 7118

pirjo.herttuainen(at)socom.fi
Laserkatu 6 
53850 LAPPEENRANTA
Lähteet: 
Laki vammaisuuden perusteella järjestettävistä palveluista ja tukitoimista

Asetus vammaisuuden perusteella järjestettävistä palveluista ja tukitoimista 

Henkilökohtaisia avustajia koskeva valtakunnallinen työehtosopimus 
Työaikalaki

Työsopimuslaki

Vuosilomalaki

Kunnallinen virka- ja työehtosopimus

